Nijoro nitazana ny fidiran’ireo zatovo ireto godrolohalika. Nefa mijoro inona moa, fa ny lamosiny zary vokoka tahaka ny volana madiva ho tsinana. Varimbariana teo ireo raiamandrenin’ny zanapara nanara-maso azy roa kely nitsontsorika teroa avara-bohitra, nihananalavitra ny tanànany. Dia lasalasa tsy nahy ny fitsetseran’ireto antitra e! Iretsy rabeniomby sy ravolahanta! Hoy ingahibe. Samy tanora maitsovolo sy mirijarija, nefa hila ho tsy vanon-ko olona, fa ataon’ny fitiavana farafadiranovana eto ambonin’ny tany! Tazano ange irery izy roa! Hoy koa randranobe84 nisento teo anilany. Tsy mba foly85 manga mitohy rofia, fa foly mena mitohy sily86, kanefa sakanan-dray sy reniny. Teny ananonanona teny koa nisy maso nahatsinjo. Saingy tsy mba onena, fa falifaly kosa indray. Mpamosavy mandeha alina aza misy mahita, mainka fa olon-droa miriaria mazava eny an-tanety. Dia tonga teny am-poto-tsofin’ingahy rainivola ny resaka momba ny fiarahan’ireo mpiranitra. Nampiantso an’i noro rainy ny ditranao ity, anaka, mahakeliray ahy! Hoy izy tsapa ho efa lany fanahy. Raha ny kapoka tokoa no mahahendry, dia ny omby no efa hendry taloha he ’ty ditranao! Ny tanako foana no mangamangana, fa hitako ho tsy misy dikany aminao ireny. Izao indray ianareo tazan’ny olona niriorio tany an-kavoana tany. Folaka aho, anaka ! Tsy efako intsony ny hikapoka anao isaky ny mihetsika. Ny sisa azoko atao dia ny miambina anao eto. Tsy namaly i noro, fa ny masony no nipendrampendrana teo. Karazana ady fahafiry indray no hatrehany manaraka? Ary ikaladondrona ity toa tsy miteny tsy mivolana? Hoy ny reniny nivandrina teny aminy, dia nandrirodrirotra ny volony. Namelon-jana-baratra isika rangahy, ka nony lehibe izy ity noriatany! Tonga fofona vetivety ohatra ny ronono mandroatra ny reniny, nefa toa tsy nihontsina akory i noro. Latsaka fotsiny ny ranomasony, dia izay. Nivandrahaka teny aminy koa ny rainy. Hita ho mangotraka koa ny ao anatiny, nefa notereny notoniana ny fihetsiny. Niseho avokoa ireo fivalombalonan-kandriny tamin’ny firidiridin’ny endriny hiezaka hiambina anao aho manomboka izao, hoy izy. Aza atao tratran’ireto masoko fotsiny izay fiarahanareo any. Fa raha mbola hitako dia roahiko tsy handingana io tokonako io intsony ianao. Manorona ny entan-kelinao ianao, dia any ny tanànanao. Tsy misy mamy ohatra ny zanaka, sombiniaiko, fa rehefa manaikitra ny nono akifika! Heverinao ho tsy mba maharary angaha ny aiko mijery ireny dian-karavasy ireny ? Tena tsy fanaon-dray amin-janany izany mikaravasy azy tahaka ny omby izany! Saingy zanaka tiana ianao, ka tsy nitsitsiana tsora-kazo. Nefa moa tsy nampiova anao izany, ka toa izaho indray iky no manenina! Tsy fidiny ho ahy ireny, anaka, fa noterenao aho! Nampihetsi-po an-dramatoa ny tenim-badiny. Ingahirainy no nitsahatra, fa reniny kosa nanala ny fony tamin’ny tsongo sy ny vono ilay maditrany. Avy nivatravatra ny orana nanao be filatsaka. Tonga nirodorodo koa ny alahelo nanao be fisesika. Nirotsaka nanafotra ny tany ny orana tamin’izany. Ny ranomason’i noro koa mba nandriaka namonto ny takolany. Nirefodrefotra ny fiaviny, nijojo tsy nitsahatra nampandrahona ny tany sy ny lanitra nandritra ny hafitoana. Izany ilay antsoina hoe ilaifito! Nikotrokotroka koa ny fahoriam-panahin’ilay zazavavy, nijononoka toa tsy hanam-pahataperana narahin’embona mifofofofo, ka nahamaloka ny fony sy ny endriny isanandro.